32006R2015
L 384/28
JURNALUL OFÍCIAL AL UNIUNII EUROPENE
REGULAMENTUL (CE) NR. 2015/2006 AL CONSILIULUI
din 19 decembrie 2006
de stabilire, pentru 2007 și 2008, a posibilităților de pescuit pentru navele comunitare în ceea ce privește anumite rezerve de pești de adâncime
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului (1), în special articolul 20,
având în vedere propunerea Comisiei,
întrucât:
(1)
În conformitate cu articolul 4 din Regulamentul (CE) nr. 2371/2002, Consiliului îi revine sarcina de a adopta, ținând seama, inter alia, de avizele științifice existente, măsurile necesare pentru a se asigura accesul la zonele de pescuit și la rezervele de pește, precum și desfășurarea în mod durabil a activităților de pescuit.
(2)
În conformitate cu articolul 20 din Regulamentul (CE) nr. 2371/2002, Consiliului îi revine sarcina de a stabili posibilitățile de pescuit pe zonă de pescuit sau pe grup de zone de pescuit și de a le repartiza după criterii prescrise.
(3)
Cele mai recente avize științifice ale Consiliului Internațional pentru Explorarea Apelor Maritime (ICES) privind anumite rezerve de pești de adâncime indică faptul că acestea sunt exploatate în mod nedurabil și că este necesar să se reducă posibilitățile de pescuit pentru rezervele respective pentru a se asigura durabilitatea lor.
(4)
De asemenea, ICES a indicat faptul că rata de exploatare a peștelui pion roșu în zona ICES VII este mult prea ridicată. În conformitate cu avizele științifice, rezerva de pește pion roșu este foarte redusă în zona VI și s-au identificat zone de agregare vulnerabile ale acestei specii. Prin urmare, este necesar să se interzică pescuitul peștelui pion roșu în zonele respective.
(5)
Pentru a se asigura o gestionare eficace a cotelor, este necesar să se stabilească condițiile speciale privind operațiunile de pescuit.
(6)
În conformitate cu articolul 2 din Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (2), este necesar să se identifice rezervele cărora li se aplică diferitele măsuri prevăzute de regulamentul respectiv.
(7)
Este necesar ca măsurile prevăzute în prezentul regulament să fie stabilite prin trimitere la zonele ICES, în sensul definiției din Regulamentul (CEE) nr. 3880/91 al Consiliului din 17 decembrie 1991 privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est (3), și la zonele CPAEC (Comitetul de Pescuit la Atlanticul Est-Central), în sensul definiției din Regulamentul (CE) nr. 2597/95 al Consiliului din 23 octombrie 1995 privind transmiterea de către statele membre care pescuiesc în alte zone decât Atlanticul de Nord a statisticilor cu privire la capturile nominale (4).
(8)
Este necesar ca posibilitățile de pescuit să fie utilizate în conformitate cu legislația comunitară în domeniu, în special cu Regulamentul (CEE) nr. 2807/83 al Consiliului din 22 septembrie 1983 de definire a procedurilor speciale de înregistrare a informațiilor privitoare la capturile de pește de către statele membre (5), Regulamentul (CEE) nr. 1381/87 al Comisiei din 20 mai 1987 privind stabilirea modalităților specifice de marcare și documentare a navelor de pescuit (6), Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (7), Regulamentul (CE) nr. 1627/94 al Consiliului din 27 iunie 1994 de stabilire a dispozițiilor generale privind permisele de pescuit speciale (8), Regulamentul (CE) nr. 850/98 al Consiliului din 30 martie 1998 pentru conservarea resurselor de pescuit prin măsuri tehnice de protecție a puietului de organisme marine (9), Regulamentul (CE) nr. 2347/2002 al Consiliului din 16 decembrie 2002 de stabilire a cerințelor specifice de acces și a condițiilor asociate care se aplică pescuitului rezervelor de specii de adâncime (10) și Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound, de modificare a Regulamentului (CE) nr. 1434/98 și de abrogare a Regulamentului (CE) nr. 88/98 (11),
ADOPTĂ PREZENTUL REGULAMENT:
Articolul 1
Obiect
Prezentul regulament stabilește, pentru 2007 și 2008, pentru rezervele de specii de adâncime și pentru navele de pescuit comunitare, posibilitățile anuale de pescuit în zonele aflate în apele comunitare și în anumite ape necomunitare unde sunt necesare limite de capturare, precum și condițiile specifice de utilizare a posibilităților de pescuit.
Articolul 2
Definiții
(1) În sensul prezentului regulament, „permis de pescuit de mare largă” înseamnă permisul de pescuit prevăzut la articolul 3 din Regulamentul (CE) nr. 2347/2002.
(2) Definițiile zonelor ICES și CPAEC sunt cele prevăzute în Regulamentul (CEE) nr. 3880/91 și, respectiv, Regulamentul (CE) nr. 2597/95.
Articolul 3
Stabilirea posibilităților de pescuit
Posibilitățile de pescuit pentru rezervele de specii de adâncime repartizate navelor comunitare sunt prevăzute în anexă.
Articolul 4
Repartizarea între statele membre
Repartizarea posibilităților de pescuit între statele membre prevăzută în anexă nu aduce atingere:
(a)
schimburilor efectuate în temeiul articolului 20 alineatul (5) din Regulamentul (CE) nr. 2371/2002;
(b)
realocărilor efectuate în temeiul articolului 21 alineatul (4) și articolului 32 alineatul (2) din Regulamentul (CEE) nr. 2847/93 și al articolului 23 alineatul (4) din Regulamentul (CE) nr. 2371/2002;
(c)
debarcărilor suplimentare autorizate în temeiul articolului 3 din Regulamentul (CE) nr. 847/96;
(d)
cantităților reținute în conformitate cu articolul 4 din Regulamentul (CE) nr. 847/96;
(e)
deducerilor aplicate în temeiul articolului 5 din Regulamentul (CE) nr. 847/96 și al articolului 23 alineatul (4) din Regulamentul (CE) nr. 2371/2002.
Articolul 5
Flexibilitatea cotelor
În sensul Regulamentului (CE) nr. 847/96, toate cotele din anexa la prezentul regulament sunt considerate cote „analitice”.
Cu toate acestea, măsurile prevăzute la articolul 5 alineatul (2) din Regulamentul (CE) nr. 847/96 nu se aplică acestor cote.
Articolul 6
Condiții de debarcare a capturilor și a capturilor accesorii
Peștele aparținând rezervelor pentru care prezentul regulament stabilește posibilități de pescuit poate fi reținut la bord sau debarcat numai în cazul în care a fost capturat de navele unui stat membru a cărui cotă nu este epuizată. Toate debarcările se scad din cotă.
Dispozițiile primului alineat nu se aplică capturilor realizate în cadrul anchetelor științifice efectuate în temeiul Regulamentului (CE) nr. 850/98, care nu se scad din cotă.
Articolul 7
Peștele pion roșu
(1) Zonele de protecție a peștelui pion roșu sunt următoarele zone maritime:
(a)
zona maritimă delimitată de loxodromele care unesc succesiv următoarele poziții:
57° 00′ N, 11° 00′ V
57° 00′ N, 8° 30′ V
56° 23′ N, 8° 30′ V
55° 00′ N, 9° 38′ V
55° 00′ N, 11° 00′ V
57° 00′ N, 11° 00′ V;
(b)
zona maritimă delimitată de loxodromele care unesc succesiv următoarele poziții:
55° 30′ N, 15° 49′ V
53° 30′ N, 14° 11′ V
50° 30′ N, 14° 11′ V
50° 30′ N, 15° 49′ V;
(c)
zona maritimă delimitată de loxodromele care unesc succesiv următoarele poziții:
55° 00′ N, 13° 51′ V
55° 00′ N, 10° 37′ V
54° 15′ N, 10° 37′ V
53° 30′ N, 11° 50′ V
53° 30′ N, 13° 51′ V.
Pozițiile respective, împreună cu loxodromele și pozițiile navelor corespunzătoare acestora, se măsoară în conformitate cu standardul WGS84.
(2) Statele membre se asigură ca navele care dețin permis de pescuit de mare largă să fie monitorizate în mod corespunzător de către centrele de monitorizare a pescuitului (FMC) care dispun de un sistem de detectare și înregistrare a intrării navelor în zonele prevăzute la alineatul (1), a tranzitului lor prin aceste zone, precum și a ieșirii lor din zonele respective.
(3) Navele care dețin un permis de pescuit de mare largă, intrate în zonele prevăzute la alineatul (1), pot reține la bord, transborda sau debarca peștele pion roșu, indiferent de cantitate, numai în cazul în care:
(a)
toate uneltele aflate la bord sunt fixate și arimate pe durata tranzitului în conformitate cu condițiile prevăzute la articolul 20 alineatul (1) din Regulamentul (CEE) nr. 2847/93;
(b)
viteza medie pe durata tranzitului nu este mai mică de opt noduri.
Articolul 8
Intrare în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2006.